b'\n_START_ARTICLE_\nTaidekeskus J\xc3\xa4rvilinna\n_START_PARAGRAPH_\nTaidekeskus J\xc3\xa4rvilinna on Jyv\xc3\xa4skyl\xc3\xa4n l\xc3\xa4hell\xc3\xa4 toimiva kuvataiteen keskus. Se sijaitsee Laukaassa Lepp\xc3\xa4veden pohjoisrannalla, ja sit\xc3\xa4 yll\xc3\xa4pit\xc3\xa4\xc3\xa4 Kauko Sorjosen s\xc3\xa4\xc3\xa4ti\xc3\xb6. J\xc3\xa4rvilinnan pihapiirin tiloissa ty\xc3\xb6skentelee useiden eri taiteenalojen taiteilijoita. Yleis\xc3\xb6 voi tutustua kuvataiteilijoiden, muotoilijoiden ja taidek\xc3\xa4sity\xc3\xb6l\xc3\xa4isten toimintaan, ostaa heid\xc3\xa4n teoksiaan ja osallistua heid\xc3\xa4n vet\xc3\xa4milleen kursseille. Alueelle on vapaa p\xc3\xa4\xc3\xa4sy. J\xc3\xa4rvilinnassa ty\xc3\xb6skentelee kymmenkunta taiteilijaa.\n_START_SECTION_\nKulttuuritapahtumat\n_START_PARAGRAPH_\nJ\xc3\xa4rvilinnassa on ymp\xc3\xa4rivuotisesti tapahtumia ja n\xc3\xa4yttelytoimintaa, ja vuosittainen kes\xc3\xa4n\xc3\xa4yttely on sen huomattavin n\xc3\xa4yttelytapahtuma. P\xc3\xa4ij\xc3\xa4nteen vahimman laivan S/S Lahtis-siipiratasaluksen kunnostusprojekti siirtyi kev\xc3\xa4\xc3\xa4ll\xc3\xa4 2014 J\xc3\xa4rvilinnaan, jossa alus on tarkoitus kunnostaa vesillelaskukuntoon.\n_START_SECTION_\nKiinteist\xc3\xb6n vaiheita\n_START_PARAGRAPH_\nJ\xc3\xa4rvilinnan p\xc3\xa4\xc3\xa4rakennus on valmistunut vuonna 1891. Sen rakennutti Viitasaaren tuomiokunnan tuomari Karl Hjelt (1843\xe2\x80\x931909) omaan k\xc3\xa4ytt\xc3\xb6\xc3\xb6ns\xc3\xa4. Kouluhallitus osti tilan vuonna 1920 poikien vastaanottolaitosta varten. T\xc3\xa4llaisessa valtion erityiskasvatusk\xc3\xa4yt\xc3\xb6ss\xc3\xa4 alue oli vuoteen 1969. Lyhyen v\xc3\xa4livaiheen j\xc3\xa4lkeen p\xc3\xa4\xc3\xa4rakennus palasi erityiskasvatukseen 1980-luvulla Kuhankosken opetuskotina. Vuoden 2008 lopussa kiinteist\xc3\xb6 siirtyi valtiolta Kauko Sorjosen s\xc3\xa4\xc3\xa4ti\xc3\xb6n omistukseen._NEWLINE_J\xc3\xa4rvilinna on erityisammattikoulun aikana 1993 luokiteltu Valtakunnallisesti merkitt\xc3\xa4v\xc3\xa4ksi kulttuuriymp\xc3\xa4rist\xc3\xb6ksi.'